Discreto viro, amico suo karissimo, Petro de Escancellis, Senon. et Aurelian. baillivus, Nicholaus de Alto-Villare, miles, salutem et dilectionem. Cum coram domino Gaufrido de Capella et coram vobis apud Naalliacum esset in nos compromissum, ut super saisina decime de Sista inquireremus de qua erat contencio inter vener. virum abbatem Sancte-Colombe Senon., ex una parte, et venerabiles viros abbatem Pouteriarum et priorem de Sista, ex altera, quam compromissionem dicte partes presentes coram dicto Gaufrido de Capella et coram vobis, apud Naalliacum, in nos fecerunt et promisserunt dicte partes quod ratum et firmum haberent quicquid super hoc per arbitrium nostrum legitima inquisitione super hoc a nobis prius facta ordinaremus. Nos diem assignavimus dictis partibus, coram nobis, ad crastinum quindene Pasche, ad quam diem abbas Sancte-Colombe personaliter comparuit coram nobis, et prior de Sista, de mandato sui abbatis Pouteriarum debuit personaliter interesse, sicut fuit ordinatum tempore compromissionis facte; quam diem assignavimus dictis partibus ad procedendum in dicta compromissione ad inquirendum super hoc veritatem. Eadem die, idem abbas comparuit personaliter coram nobis, et dictus prior non venit, sed nuncium suum ad nos misit. Nos, super hoc veritate legitima inquisita a probis hominibus et fidedignis, et eo quod cerciores fuimus quod alias feceramus, ipsum abbatem de dicta decima saisiri, et maxime per Galterum, dictum Armigerum, tunc prepositum Senon., de dimidio modio bladi ad mensuram Senon, quod bladum idem prior, vel predecessor ejus pro dicta decima eidem Galtero nomine dicti abbatis, restituit; dictum et arbitrium nostrum diximus et protulimus in hunc modum, videlicet, quod ex nunc in antea idem abbas Sancte-Columbe esset in possessione decime supradicte: unde vos rogamus, ut dictum nostrum et arbitrium nostrum prolatum, sicut predictum est, a dicto priore de Sista firmiter teneri faciatis. Actum, Senonis, anno Domini Mº CCº XDº VIº, in crastino quindene Pasche.